***Техническа спецификация***

1. **Кратка информация**

Предметът на обществената поръчка е изготвяне на инвестиционни проекти, както и на свързаните с тях предварителни (предпроектни) проучвания и задания за проектиране за изграждане, реконструкция, рехабилитация, основен ремонт, мониторинг и поддръжка на елементите на техническата инфраструктура, а именно:

1.1. Изготвяне на предварителни (предпроектни) проучвания;

1.2. Изготвяне на мотивирани предложения за изменение на устройствени планове и схеми;

1.3. Обследване на съществуващи обекти и съоръжения на техническата инфраструктура;

1.4. Изготвяне на технически или конструктивни становища с препоръки и указания на съществуващи обекти и строежи;

1.5. Съставяне и/или актуализация на технически паспорти на съществуващи строежи съгласно Наредба №5 за техническите паспорти на строежите от 28.12.2006 г. на МРРБ.

1.6. Изготвяне и съгласуване на идейни инвестиционни проекти;

1.7. Изготвяне и съгласуване на технически инвестиционни проекти;

1.8. Изготвяне и съгласуване на работни инвестиционни проекти;

1.9. Упражняване на авторски надзор.

**Обект на поръчката е** „предоставянето на услуги“ по смисъла на чл. 3, ал. 1, т. 3 от ЗОП.

**Цел на процедурата** е сключване на Рамково споразумение, в което не са определени всички условия за възлагане на договори за обществени поръчки за „Инвестиционно проектиране на мрежи и съоръжения на техническата инфраструктура, озеленените и залесени площи за нуждите на Столична община“ според конкретни моментни цели и задачи, и в зависимост от конкретната необходимост при изработването на проекти за целите на инвестиционните намерения на Столична община в областта на пътно-транспортната инфраструктура.

С възлагане на настоящата поръчка, Възложителят се стреми да избере Изпълнител на предмета на поръчката, притежаващ професионална квалификация и практически опит в областта на инвестиционно проектиране на мрежи и съоръжения на техническата инфраструктура, озеленените и залесени площи, на който Столична община да възложи чрез използването на различни, съотносими към предмета на проектите, експертни умения да бъде подпомагана при осъществяването на следните дейности:

* изработване на инвестиционни проекти по част „Транспортна инфраструктура“;
* изработване на инвестиционни проекти по част „Ландшафтна архитектура“;
* изработване на инвестиционни проекти по част „Конструктивна“;
* изработване на инвестиционни проекти по част „Хидротехническа и хидромелиоративна“;
* изработване на инвестиционни проекти по част „Водоснабдяване, канализация и пречистване на водите“;
* изработване на инвестиционни проекти по част „ Отоплителни и вентилационни системи и топлоснабдяване“;
* изработване на инвестиционни проекти по част „Електротехническа“;
* изработване на инвестиционни проекти по част „Мрежи високо напрежение“;
* изработване на инвестиционни проекти по част „Газоснабдяване“;
* проекти по част „Геодезия“;
* проекти за телекомуникационни съоръжения;
* проекти за контактна мрежа;
* проекти за светофарни уредби;
* и други.

Рамковото споразумение ще бъде сключено с един Изпълнител съгласно разпоредбите на чл. 81, ал. 2 от ЗОП за срок не по-дълъг от 4 години. Рамковото споразумение урежда:

* срокът на действие на рамката;
* максималната цена за изпълнение на предмета на рамката;
* основни общи права и задължения на страните;
* начина на възлагане на всяка конкретна дейност.

След провеждане на процедурата, с участника, избран за Изпълнител, ще бъде сключено Рамково споразумение, а не договор за възлагане на обществена поръчка. Договорите за изпълнение на обществени поръчки ще бъдат сключени въз основа на сключеното Рамково споразумение и при спазване на реда и условията, предвидени в него. За изпълнението на всяка конкретно определена дейност Възложителят ще изпраща Възлагателно писмо до Изпълнителя, с което ще се определят конкретните параметри на дейността (техническа спецификация, срок за изпълнение), която следва да бъде изпълнена, като за всички допълнително възникнали дейности, за които няма оферирани единични цени към Рамковото споразумение, Изпълнителят ще изпраща оферта на Възложителя, придружена с Хонорар сметка, която той от своя страна да прегледа и одобри. От така индивидуализирания предмет Изпълнителят следва да съобрази количеството, вида, качеството и предназначението на предложените от него при сключване на конкретен договор услуги по начин, който отговаря напълно на изискванията на описанието на предмета на поръчката, техническото задание и условията за изпълнение на поръчката, разписани в настоящите указания и документацията за участие. Изпълнителят следва да представи офертата в срок до 10 (десет) работни дни от получаване на Възлагателното писмо от Възложителя, с която да допълни първоначално представената оферта. След изясняване на всички конкретни параметри се сключва договор за изпълнение на обществена поръчка съгласно разпоредбите на чл. 82, ал. 2 от Закона за обществените поръчки.

Сключването на отделните договори по Рамковото споразумение и финансирането за изпълнението на поръчката ще се осъществява от Възложителя за периода от 2018 година до 2022 година при възникване на необходимост от изработване на конкретен проект.

**Описание на предмета на поръчката:**

Услугата включва следните дейности:

2.1. Изготвяне на предварителни (предпроектни) проучвания:

2.1.1. Изготвяне на прединвестиционни проучвания;

2.1.2. Изясняване собствеността на имотите чрез събиране на данни от компетентните инстанции, включително предоставяне на картен материал;

2.1.3. Изискване на извадки от ОУП и ПУП и заповеди за одобряването им, включително обемно градоустройствени показатели;

2.1.4. Осигуряване на визи за проектиране и съгласуване на визите за проектиране с експлоатационните дружества и други инстанции при необходимост;

2.1.5. Осигуряване изходни данни за проектиране от експлоатационните дружества и необходимите инстанции, вкл. указания за проектиране и предоставяне на предварителни договори за присъединяване към мрежите на инженерната инфраструктура;

2.1.6. Извършване на всички необходими действия от името на Възложителя за осигуряване на становища и указания от експлоатационните дружества за изместване на техните мрежи, попадащи в терените на строежите на Възложителя, при необходимост;

2.1.7. Изготвяне на технически задания за проектиране.

2.2. Изготвяне на мотивирани предложения за изменение на устройствени планове и схеми.

2.3. Обследване на съществуващи обекти и съоръжения на техническата инфраструктура;

2.3.1. Проучване на архивни материали, фотодокументация и др.;

2.3.2. Геодезично заснемане на обекта;

2.3.3. Възстановяване на основните чертежи, при липса на архивни материали;

2.3.4. Установяване на действителните технически характеристики на обекта и оценка на съответствието им с нормативните стойности, определени с нормативните актове, действащи към момента на въвеждането на строежите в експлоатация;

2.3.5. Анализ на повредите и разрушенията, оценка за тяхната значимост и влиянието им за носимоспособността на обекта на обследване;

2.3.6. Предложение за възстановяване на обектите и мерки за поддържането им с цел увеличаване на живота им.

2.4. Изготвяне на технически или конструктивни становища с препоръки и указания на съществуващи обекти и строежи:

2.4.1. Оглед на съществуващото състояние на обекта или строежа;

2.4.2. Установяване на възможни несъответствия или дефекти;

2.4.3. Изготвяне на становище с препоръки и указания за отстраняване на несъответствията и/или дефектите, включително приоритизация на мерките по спешност.

2.5. Съставяне и/или актуализация на технически паспорти на съществуващи строежи съгласно Наредба №5 за техническите паспорти на строежите от 28.12.2006 г. на МРРБ.

2.6. Изготвяне и съгласуване на идейни инвестиционни проекти:

2.6.1. Изготвяне на инвестиционни проекти по всички необходими части на идейна фаза с/без разработване на варианти;

2.6.2. Остойностяване на предложените идейни варианти по укрупнени показатели;

2.6.3. Съгласуване на избрания вариант на идейния инвестиционен проект с необходимите инстанции.

2.7. Изготвяне и съгласуване на технически инвестиционни проекти:

2.7.1. Изготвяне на инвестиционни проекти във фаза технически проект по всички необходими части;

2.7.2. Съгласуване на техническия инвестиционен проект с необходимите инстанции.

2.8. Изготвяне и съгласуване на работни инвестиционни проекти:

2.8.1. Изготвяне на инвестиционни проекти в работна фаза по всички необходими части;

2.8.2. Съгласуване на работния инвестиционен проект с необходимите инстанции.

2.9. Упражняване на авторски надзор съгласно чл.162 от Закона за устройство на територията (ЗУТ), включително оказване на съдействие при изготвяне на екзекутивна документация..

**Срок за изпълнение на поръчката**

Възложителят определя срок за изпълнение на предмета на Рамковото споразумение от 4 (четири) години, считано от датата на регистрационния индекс в деловодната система на Столична община.

Срокът за изпълнение на всяка отделно възложена дейност е предмет на допълнително уточнение в зависимост от обхвата и сложността на конкретната дейност.

Срокът за изпълнение на предмета на Рамковото споразумение приключва с изтичане на 4-годишния срок за неговото изпълнение.

Срокът за изпълнение на всяка конкретно възложена дейност приключва с изтичане на срока, определен в договора за възлагане на дейността.

При изпълнение на разработките следва да се спазват изискванията на действащото законодателство и нормативната уредба. Те трябва да са в съответствие с предвижданията на действащия подробен устройствен план (ПУП), с визата за проектиране по чл. 140 от Закона за устройство на територията (ЗУТ), когато издаването й е задължително, и с изискванията на заданието за проектиране или на предшестваща фаза на проектиране. Необходимо е и осигуряване съответствието на проектните решения с изискванията към строежите по чл. 169 от ЗУТ.

Проектните работи трябва да са съобразени с изходните данни, техническите задания и актуалната към момента на изготвяне на разработката Техническа спецификация на АПИ.

Инвестиционните проекти трябва да съдържат всички необходими части съгласно Наредба 4 за обхвата и съдържанието на инвестиционните проекти, както и да предлагат приложими съвременни технологии и материали за изпълнението на обектите.

Разработките трябва да са в съответствие с действащите нормативни актове и да обезпечават удобен, безопасен и икономичен транспорт на хора и товари при осигурена достъпност на лица с увреждания, опазване на околната среда и осигуряване на надеждно отводняване.

Проектните разработки трябва да съдържат количествени сметки по частите на проекта за видовете СМР, спецификации на материалите и на необходимата механизация и друга информация в зависимост от вида и спецификата на обекта.

Всички строителни материали (продукти), предвидени в разработките, трябва да са с оценено съответствие съгласно Наредба РД-02-20-1 от 05.02.2015 г. за условията и реда за влагане на строителните продукти в строежите на Република България и при спазване изискванията на Наредба за съществените изисквания към строежите и оценяване съответствието на строителните продукти, приета с ПМС № 325 от 06.12.2006г., и/или да се посочат номерата на действащите стандарти с технически изисквания към продуктите, БДС; БДС EN, които въвеждат международни или европейски стандарти; БДС EN, които въвеждат хармонизирани европейски стандарти; Българско техническо одобрение и Европейско техническо одобрение. Строителните продукти трябва да осигуряват изпълнението на основните изисквания към строежите, определени в приложение I на Регламент (ЕС) № 305/2011 на Европейския парламент и на Съвета от 9 март 2011 г. за определяне на хармонизирани условия за предлагането на пазара на строителни продукти.

При изготвяне на обследвания на съществуващи обекти е необходимо проучване на архивни материали, фотодокументация, геодезично заснемане на обекта, както и възстановяване на основните чертежи, при липса на архивни материали. Обследването е необходимо да бъде съпроводено с установяване на действителните технически характеристики на обекта; оценка на съответствието им с нормативните стойности, определени с нормативните актове, действащи към момента на въвеждането на строежите в експлоатация;, анализ на повредите и разрушенията, оценка за тяхната значимост и влиянието им за носимоспособността на обекта на обследване. Като резултат от проведеното обследване следва да бъдат дадени начини за възстановяване на обектите и мерки за поддържането им с цел увеличаване на живота им.